FASTELAVN

HVORFOR FEIRES FASTELAVN?

Fastelavn er en festdag som blir feiret i barnehagen hvert år. Barna kler seg ut og slår katta og små pakker med kjeks og rosiner ut av sekken. Etterpå er bordet dekket med boller og krem.

Fastelavn faller ikke på en bestemt dag. Den er syv uker før påske. Det kan derfor bare være fastelavn mellom 1. februar og 7. mars.

Det er en nær sammenheng mellom fastelavn og påske. I den katolske tid skulle man forberede seg til årets største høytid. Man skulle derfor faste i 40 dager før påske.

Fastelavn betyr kvelden før fastens begynnelse. Den varte imidlertid i flere dager. Det var en festtid hvor de kledde seg ut, lekte, danset og spiste god og fet mat før den alvorlige fastetiden begynte. Vi kan få et inntrykk av fastematen. I Harboør i Vestjylland spiste man all den tørre, saltete og røkte fisken man hadde igjen fra hele året. Dessuten spiste man grøt, velling, øllebrød, all slags melkemat og egg.

Karneval var en utbredt fornøyelse i fastelavnstiden. At karneval også har noe med fasten å gjøre, ligger i selve ordet karneval. Det stammer fra italiensk og betyr: farvel kjøtt!

FASTELAVNSUKEN

Fastelavns-søndag var den første og største festdagen. Den ble kalt fleskesøndag. Den dagen spiste folk bare flesk- og kjøttretter. Man skulle riktig nyte den fete maten, før fastens kjedelige matretter ble hverdagskosten.

Folk fortsatte med å spise godt fleskemandag. Når de først var kommet i gang, kunne de like godt fortsette.

Hvite-tirsdag spiste man friske boller eller kringler i varm melk eller pannekaker. Dagen fikk sitt navn fordi folk brukte hvitt mel. Til daglig bakte de av mørkt mel - rugmel.

Det var en stor fornøyelse for folk å spise hvitt brød. Fastelavns-uken ble derfor også kaldt hvetebrøds-uken.

I dag er bollene ofte med fyll, de er fyllt med både syltetøy og krem. Slik var det ikke i gamle dager, men omkring år 1700 begynte man noen steder å legge en smørklatt i midten av bollen. Ingenting var for godt til den festlige fastelavn!

Man vet ikke helt nøyaktig hvor gammel skikken med boller er. Det kan være at den går helt tilbake til dengang danskene dyrket Odin og Tor. Man ofret til gudene, og de skulle ha det beste av det beste. Og de fikk brød bakt av hvitt mel!

Aske-onsdag var fast kirkedag. Den dagen skulle alle i kirken. I meget gamle dager møtte folk opp med aske i hår og ansikt. Denne skikken endret seg etterhvert. Da dyppet presten en finger i aske og tegnet et kors i pannen på hver enkelt kirkegjenger mens han sa: “Menneske, du er bare aske!”

Det skulle gjøre menneskene ydmyke og fromme i den kommende fastetiden.

Fastelavns-ukens øvrige dager har ingen spesielle navn. Det kan skyldes at den store festtiden nå var over.

FASTELAVNS-OPPTOG

Det var fastelavnsopptog over hele landet. Til fots eller til hest besøkte byens unge og voksne menn husene og gårdene for å samle inn egg, flesk og penger til aftenens store fest.

Deltagerne i opptoget var utkledd. Noen mer enn andre. Det var tre personer man særlig la merke til: “ Stodderen og den gamle kælling,” de hadde en kurv med gavene, og bajasen (narren) som hadde bjeller hengende over det meste av kroppen. Det var hans oppgave å spre morskap der hvor opptoget gikk.

Når opptoget kom til en gård, sang deltagerne ofte en sang:

*I denne by i hver manns gård*

*går vi nu inn i dag*

*og det er jo egg vi synger for*

*fallerallera, ja, synger for*

*til våres gildeslav\*. \*fest.*

Musikere spilte, og det ble danset. Øl, snaps og epleskiver ble bydd rundt.

SLÅ KATTA UT AV SEKKEN

De fleste barn har prøvd å slå katta ut av sekken. Når bunnen går i stykker, renner det ut slikkerier, appelsiner og en katt i papp.

I gamle dager var både barn og voksne med på denne leken. De kunne enten stå på bakken eller komme ridende på hester. Det var en levende katt i sekken og det hele gikk ut på å treffe sekken så hardt med stokken at katten falt ut. Vinneren ble kåret som kattekonge og var dagens helt.

Det var en tøff skikk, men den har en forklaring. I gamle dager ble katten ansett for å være et ondt og djevelsk vesen som var i ledtog med de onde makter. Den fikk derfor skylden for mange ulykker. Det har vært en fornøyelse for barn og voksne å plage katten. Fordi den selv var ond, skulle den en gang i året får merke ondskapen på sin egen kropp!

Michal Hansen Jernskæg har også beskrevet denne skikken i 1693:

*“Det andet spil, det er to katte bundet sammen,*

 *og I en tønde sat, derudi man ser gammen;*

 *den tønde hænger højt på stærke reb og liner,*

*men katten indeni, hun skriger mer end griner.*

 *De karle ride til med stærke stav og bomme,*

*og støder tønden hart med tykke stænger grumme,*

 *til tønden går itu, og kattene bortrender.”*

Å KLE SEG UT

Det er en meget gammel skikk å kle seg ut til fastelavn. Både barn og voksne kledde seg ut i morsomme og fantasifulle drakter. Det gikk vilt for seg når de voksne hadde kledd seg ut. Utenfor Holbæk var det vanlig at menn kledde seg ut som kvinner og kvinner kledde seg ut som menn. Deretter dro de omkring for å lage ablegøyer.

Det var ellers meget utbredt at utkledde barn gikk fra dør til dør. De sang en fastelavnssang og fikk en bolle eller litt småpenger. I dag er denne skikken nesten borte

FASTELAVNS-RIS

Riset stammer fra en mer enn 1000 år gammel skikk. Man brukte riset til å piske hverandre! Det var særlig de unge pikene og de barnløse kvinnene som ble pisket. Folk trodde at slagene med riset ville gjøre det lettere for pikene å føde barn.

I gamle dager vekket barna foreldrene med riset. Som belønning fikk de en bolle.

I dag er fastelavns-riset fyllt med slikkerier og pynt. Når man har spist slikkeriet får riset stå som pynt.